කුඩා ගංඟා ආශ්‍රිතව මැණික් ගැරීම් කටුයුතු සඳහා ජනතාවට අවස්ථාව උදා කරමින් “මිණි කිරුළ“ නමින් නව වැඩපිළිවෙළක් කඩිනමින් ආරම්භ කිරීමට රජය තීරණය කර තිබේ.මේ මස 30 වැනි දින රත්නපුර දිස්ත්‍රික්කයෙන් නව වැඩසටහන ආරම්භ කිරීමට නියමිත අතර කූඩය, උදැල්ල වැනි සාම්ප්‍රදායික උපකරණ භාවිත කරමින් කුඩා ගංඟා ආශ්‍රිතව වැලි සෝදා මැණික් ගැරීමට මේ යටතේ ජනතාවට අවස්ථාව හිමි වේ.රත්නපුර දිස්ත්‍රික් සංවර්ධන කමිටු රැස්වීම පසුගියදා පැවැති අවස්ථාවේ දී ජනාධිපති මහින්ද රාජපක්ෂ මහතාගේ උපදෙස් මත මේ තීරණය ගත් බව ජාතික මැණික් හා ස්වර්ණාභරණ අධිකාරියේ අධ්‍යක්ෂ ජෙනරාල් නිමල් බණ්ඩාර මහතා දිනමිණට ඊයේ (22) පැවැසීය.හඳුනාගෙන ඇති ගංඟා පිහිටා ඇති ප්‍රාදේශීය ලේකම්වරුන්ගේ සහයෝගයෙන් ඔවුන් සකස් කරන ලැයිස්තුගත නාමලේඛනයකට අනුව මැණික් ගැරීම් කටයුතුවල නිරත විය හැකි බව ද අධ්‍යක්ෂ ජෙනරාල්වරයා පවසයි.'මිණි කිරුළ' වැඩසටහන සඳහා දේශපාලන අධිකාරියේ සියලු අවසරය ලැබී ඇති බවද කඩිනමින් එය ආරම්භ කිරීමෙන් මැණික් කර්මාන්තයේ යෙදෙන ජනතාවගේ ජීවන තත්වය නගා සිටුවීමට හැකියාව ලැබෙන බව ද ඒ මහතා වැඩි දුරටත් පැවැසීය..